CELEX: 32018R1637
Language: fi
Date: 2018-07-13 00:00:00
Title: Komission delegoitu asetus (EU) 2018/1637, annettu 13 päivänä heinäkuuta 2018, Euroopan parlamentin ja neuvoston asetuksen (EU) N:o 2016/1011 täydentämisestä valvontatoimintoa koskevia menettelyjä ja valvontatoiminnon ominaisuuksia koskevilla teknisillä sääntelystandardeilla (ETA:n kannalta merkityksellinen teksti.)

5.11.2018   
               
               
                  FI
               
               
                  Euroopan unionin virallinen lehti
               
               
                  L 274/1
               
            
         KOMISSION DELEGOITU ASETUS (EU) 2018/1637,
         annettu 13 päivänä heinäkuuta 2018,
         Euroopan parlamentin ja neuvoston asetuksen (EU) N:o 2016/1011 täydentämisestä valvontatoimintoa koskevia menettelyjä ja valvontatoiminnon ominaisuuksia koskevilla teknisillä sääntelystandardeilla
         (ETA:n kannalta merkityksellinen teksti)
         EUROOPAN KOMISSIO, joka
         ottaa huomioon Euroopan unionin toiminnasta tehdyn sopimuksen,
         ottaa huomioon rahoitusvälineissä ja rahoitussopimuksissa vertailuarvoina tai sijoitusrahastojen arvonkehityksen mittaamisessa käytettävistä indekseistä ja direktiivien 2008/48/EY ja 2014/17/EU sekä asetuksen (EU) N:o 596/2014 muuttamisesta 8 päivänä kesäkuuta 2016 annetun Euroopan parlamentin ja neuvoston asetuksen (EU) 2016/1011 (1) ja erityisesti sen 5 artiklan 5 kohdan,
         sekä katsoo seuraavaa:
         
                     (1)
                  
                  
                     Asetuksen (EU) 2016/1011 5 artiklassa edellytetään, että vertailuarvojen hallinnoijat perustavat pysyvän ja tehokkaan valvontatoiminnon, josta vastaa erillinen lautakunta tai muu asianmukainen hallintojärjestely.
                  
               
                     (2)
                  
                  
                     Hallinnoijilla on harkintavalta suunnitella tarjoamiaan vertailuarvoja varten asianmukaisin valvontatoiminto, jolla ne voivat täyttää asetuksen (EU) 2016/1011 5 artiklan vaatimukset. Tässä asetuksessa vahvistetaan ei-tyhjentävä luettelo asianmukaisista hallintojärjestelyistä.
                  
               
                     (3)
                  
                  
                     Valvontatoiminnon antaminen ulkoisten sidosryhmien tehtäväksi voi tarjota arvokasta asiantuntemusta, ja niiden osallistuminen voi tehostaa valvontatoimintoa. Tällaisten jäsenten eturistiriidat tai valvontatoiminnon jäsenten ja niiden asiakkaiden tai muiden sidosryhmien väliset suhteet voivat aiheuttaa valvontatoiminnossa eturistiriitoja. Jotta tällaisia ristiriitoja voitaisiin vähentää, kriittisten vertailuarvojen valvojiin olisi mahdollisuuksien mukaan kuuluttava riippumattomia jäseniä, joilla ei ole eturistiriitoja, koska kriittisillä vertailuarvoilla on merkitystä markkinoiden eheydelle, rahoitusvakaudelle, kuluttajille, reaalitaloudelle sekä kotitalouksien ja yritysten rahoitukselle jäsenvaltioissa. Jos tällaiset riippumattomat jäsenet eivät tämän asetuksen mukaan ole välttämättömiä, hallinnoijien olisi otettava käyttöön muita menettelyjä, joilla puututaan mahdollisiin eturistiriitoihin, kuten jäsenten jättäminen tiettyjen keskustelujen ulkopuolelle tai äänioikeuksien ottaminen pois tietyiltä jäseniltä.
                  
               
                     (4)
                  
                  
                     Henkilöt, jotka osallistuvat suoraan vertailuarvon tarjontaan, voivat osallistua valvontatoimintoon ilman äänioikeutta, sillä he voivat antaa hyödyllistä tietoa hallinnoijan työstä. Heidän asemansa äänioikeudettomina jäseninä on tarkoituksenmukainen, koska sillä varmistetaan, ettei hallinnoijalla ole sopimatonta vaikutusvaltaa valvontatoiminnon päätöksiin.
                  
               
                     (5)
                  
                  
                     Valvontatoimintoon voi kuulua lautakuntia, joilla on erityinen toimivalta käsitellä eri vertailuarvoja tai vertailuarvoryhmiä, tai siihen voi kuulua useita toimintoja, jotka suorittavat eri tehtäviä, jos kaikki henkilöt, joilla on asianmukaista asiantuntemusta, eivät voi olla samassa lautakunnassa esimerkiksi siitä syystä, että he ovat sijoittautuneet eri maantieteellisille alueille. Jotta valvonta olisi helpompi keskittää, näillä valvontatoiminnoilla on oltava yksi luonnollinen henkilö tai lautakunta, joka vastaa valvontatoiminnon johtamisesta sekä vuorovaikutuksesta hallinnoijan ylimmän hallintoelimen ja toimivaltaisen viranomaisen kanssa.
                  
               
                     (6)
                  
                  
                     Joidenkin vähemmän käytettyjen ja vähemmän alttiiden merkittävien vertailuarvojen tapauksessa on mahdollista, että valvontatoimintona on yksi ainoa luonnollinen henkilö, jos tämä henkilö voi käyttää riittävästi aikaa asiaankuuluvien vertailuarvojen valvontaan. Jos valvontatoimintona on luonnollinen henkilö, hänet vapautetaan joistakin menettelyistä, jotka sopivat ainoastaan lautakunnalle. Luonnollinen henkilö ei saisi valvoa kriittisiä vertailuarvoja, koska tällaisia vertailuarvoja käytetään runsaasti ja ne voivat tietyissä tapauksissa aiheuttaa riskejä.
                  
               
                     (7)
                  
                  
                     Jotta jäsenet voisivat täyttää valvontatoiminnon velvollisuudet, heillä on oltava paitsi vertailuarvon tarjontaprosessiin liittyvää asiantuntemusta myös niihin markkinoihin liittyvää asiantuntemusta, joita vertailuarvolla on tarkoitus mitata. Tällaista asiantuntemusta voidaan hankkia käyttäjiltä ja tietolähteiltä, jotka toimivat aktiivisesti markkinoilla, tai säänneltyjen tietojen tarjoajilta. Valvontatoiminto voi hyödyntää tietolähteiden asiantuntemusta, kunhan toteutetaan asianmukaiset toimenpiteet sen varmistamiseksi, ettei eturistiriitoja esiinny, ja kunhan vertailuarvon vakauden varmistaminen on käyttäjien edun mukaista. Sen vuoksi on asianmukaista, että tietolähteitä ja käyttäjiä pidetään tällaisten vertailuarvojen tapauksessa jäseninä.
                  
               
                     (8)
                  
                  
                     Valvontatoiminto on olennainen keino hallita eturistiriitoja hallinnoijan tasolla. Jotta varmistettaisiin valvontatoiminnon luotettavuus, sen jäseniksi ei saisi valita henkilöitä, joille on määrätty seuraamuksia rahoituspalveluja koskevien sääntöjen rikkomisista, erityisesti Euroopan parlamentin ja neuvoston asetuksen (EU) N:o 596/2014 (2) mukaisesta manipuloinnista tai manipulointiyrityksestä.
                  
               
                     (9)
                  
                  
                     Vertailuarvo voi olla ulkoisten sidosryhmien intresseissä, jos sitä käytetään laajasti niiden markkinoilla, ja ne voivat tarjota ylimääräistä asiantuntemusta. Hallinnoijat voivat ottaa käyttöön menettelyjä, joilla ulkoisille sidosryhmille annetaan mahdollisuus osallistua tarkkailijoina valvontatoimintoon.
                  
               
                     (10)
                  
                  
                     Riippumattomia lautakuntia ei voida erottaa kokonaan hallinnoijan organisaatiosta, koska ylin hallintoelin tekee lopulliset päätökset hallinnoijan liiketoiminnasta ja erillinen lautakunta saattaisi tehdä päätöksiä arvioimatta kaikilta osin näiden päätösten mahdollisia haitallisia vaikutuksia hallinnoijan liiketoimintaan. Valvontatoiminnolla, joka on sisällytetty hallinnoijan tai sen konsernin emoyrityksen organisaatioon, johon se kuuluu, on näin ollen parhaat mahdollisuudet kyseenalaistaa päätökset, jotka hallinnoija tekee tarjoamistaan vertailuarvoista.
                  
               
                     (11)
                  
                  
                     Jotta valvontaelin voisi hoitaa sille asetuksessa (EU) 2016/1011 annetut tehtävät, on tärkeää, että se pystyy arvioimaan täysin ja kyseenalaistamaan hallinnoijan ylimmän hallintoelimen päätökset ja, jos erimielisyyttä esiintyy, sen neuvottelut kirjataan tältä osin.
                  
               
                     (12)
                  
                  
                     Valvontatoiminnon esteettömän toiminnan varmistamiseksi tarvitaan menettelyjä jäsenten ja tarkkailijoiden valintaperusteita, eturistiriitojen hallintaa ja, jos valvontatoiminto on lautakunta, riitojen ratkaisua varten. Tietyntyyppisiä vertailuarvoja tai hallinnoijia varten voi olla muita valvontatoimintoon soveltuvia menettelyjä, joita ei käsitellä tässä asetuksessa mutta jotka ovat kyseisten vertailuarvojen asianmukaisen hallinnoinnin kannalta tarpeellisia ja tarkoituksenmukaisia. Sen vuoksi hallinnoijat voivat ottaa käyttöön vaihtoehtoisia menettelyjä edellyttäen, että niillä saavutetaan asianmukainen valvonnan taso.
                  
               
                     (13)
                  
                  
                     Tämä asetus perustuu teknisten sääntelystandardien luonnoksiin, jotka Euroopan arvopaperimarkkinaviranomainen, jäljempänä ’EAMV’, on toimittanut komissiolle.
                  
               
                     (14)
                  
                  
                     EAMV on järjestänyt avoimia julkisia kuulemisia tämän asetuksen perustana olevista teknisten sääntelystandardien luonnoksista, analysoinut niihin mahdollisesti liittyviä kustannuksia ja hyötyjä sekä pyytänyt lausunnon Euroopan parlamentin ja neuvoston asetuksen (EU) N:o 1095/2010 (3) 37 artiklalla perustetulta arvopaperimarkkina-alan osallisryhmältä.
                  
               
                     (15)
                  
                  
                     Hallinnoijille olisi annettava riittävästi aikaa varmistaa tämän asetuksen vaatimusten noudattaminen. Sen vuoksi asetusta olisi alettava soveltaa kahden kuukauden kuluttua sen voimaantulosta,
                  
               ON HYVÄKSYNYT TÄMÄN ASETUKSEN:
         
            1 artikla
            Valvontatoiminnon kokoonpano
            
               1.   Valvontatoiminnon rakenteen ja kokoonpanon on oltava oikeassa suhteessa hallinnoijan omistus- ja määräysvaltarakenteeseen, ja yleisenä sääntönä on oltava, että ne määritetään yhden tai useamman tämän asetuksen liitteessä luetellun asianmukaisen hallintojärjestelyn mukaisesti. Hallinnoijien on perusteltava toimivaltaisille viranomaisille kaikki poikkeamat näistä järjestelyistä.
            
            
               2.   Jos vertailuarvo on kriittinen vertailuarvo, valvontatoiminnon on oltava sellaisen lautakunnan vastuulla, jossa on vähintään kaksi riippumatonta jäsentä. Riippumattomien jäsenten on oltava valvontatoimintoon osallistuvia luonnollisia henkilöitä, jotka eivät ole suorassa sidossuhteessa hallinnoijaan muulla tavoin kuin valvontatoimintoon osallistumisen kautta ja joilla ei ole eturistiriitoja etenkään asiaankuuluvan vertailuarvon tasolla.
            
            
               3.   Valvontatoiminto koostuu jäsenistä, joilla on yhdessä asianmukaiset taidot ja asiantuntemus, jotka tarvitaan tietyn vertailuarvon tarjonnan valvomiseen ja niihin velvollisuuksiin, jotka valvontatoiminnon on täytettävä. Valvontatoiminnon jäsenillä on oltava asianmukaiset tiedot kohteena olevasta markkina- tai taloustilanteesta, jota vertailuarvolla on tarkoitus mitata.
            
            
               4.   Säänneltyihin tietoihin perustuvien vertailuarvojen hallinnoijiin on kuuluttava valvontatoiminnon jäseninä edustajia yhteisöistä, jotka luetellaan säänneltyihin tietoihin perustuvan vertailuarvon määritelmässä asetuksen (EU) 2016/1011 3 artiklan 1 kohdan 24 alakohdan a alakohdassa, ja tarvittaessa yhteisöistä, jotka toimittavat sijoitusrahastojen varojen nettoarvoja säänneltyihin tietoihin perustuvia vertailuarvoja varten. Hallinnoijien on perusteltava toimivaltaisille viranomaisille kaikki näiden yhteisöjen edustajien poissulkemiset.
            
            
               5.   Jos vertailuarvo perustuu toimitettaviin tietoihin ja vertailuarvon tietolähteiden tai sitä käyttävien valvottujen yhteisöjen edustajat ovat valvontatoiminnon jäseniä, hallinnoijan on varmistettava, että sellaisten jäsenten lukumäärä, joilla on eturistiriitoja, ei ole yksinkertaisen enemmistön suuruinen tai ylitä sitä. Lisäksi hallinnoijien on ennen jäsenten nimittämistä yksilöitävä ja otettava huomioon ristiriidat, jotka johtuvat mahdollisten jäsenten ja muiden ulkoisten sidosryhmien välisistä suhteista, erityisesti mahdollisesta edusta asiaankuuluvien vertailuarvojen tasolla.
            
            
               6.   Vertailuarvon tarjontaan suoraan osallistuvilla henkilöillä, jotka voivat olla valvontatoiminnon jäseniä, ei saa olla äänioikeuksia. Ylimmän hallintoelimen edustajat eivät saa olla jäseniä tai tarkkailijoita, mutta heidät voidaan kutsua osallistumaan valvontatoiminnon kokouksiin ilman äänioikeutta.
            
            
               7.   Valvontatoiminnon jäseniin ei saa kuulua henkilöitä, joille on määrätty rahoituspalveluihin, erityisesti asetuksen (EU) 596/2014 mukaiseen manipulointiin tai manipulointiyritykseen, liittyviä hallinnollisia tai rikosoikeudellisia seuraamuksia.
            
         
         
            2 artikla
            Valvontatoiminnon ominaisuudet ja asema
            
               1.   Valvontatoiminnon on oltava osa hallinnoijan tai sen konsernin emoyrityksen organisaatiorakennetta, johon hallinnoija kuuluu, mutta sen on oltava erillinen vertailuarvon hallinnoijan ylimmästä hallintoelimestä ja muista hallintotoiminnoista.
            
            
               2.   Valvontatoiminnon on arvioitava ja tarvittaessa kyseenalaistettava vertailuarvojen tarjontaa koskevat hallinnoijan ylimmän hallintoelimen päätökset, jotta varmistetaan asetuksen (EU) 2016/1011 vaatimusten täyttyminen. Valvontatoiminnon on osoitettava kaikki vertailuarvojen valvontaa koskevat suositukset ylimmälle hallintoelimelle, sanotun kuitenkaan rajoittamatta asetuksen (EU) 2016/1011 5 artiklan 3 kohdan i alakohdan soveltamista.
            
            
               3.   Jos valvontatoiminto saa tietoonsa, että ylin hallintoelin on toiminut tai aikoo toimia vastoin valvontatoiminnon suosituksia tai päätöksiä, sen on kirjattava tämä asia selvästi seuraavan kokouksensa pöytäkirjaan tai, jos valvontatoiminto on perustettu tämän asetuksen liitteessä vahvistetun kolmannen hallintojärjestelyn mukaisesti, päätöksiä koskeviin asiakirjoihin.
            
         
         
            3 artikla
            Valvontatoimintoa koskevat menettelyt
            
               1.   Valvontatoiminnolla on oltava menettelyt, jotka liittyvät ainakin seuraaviin seikkoihin:
               
                           a)
                        
                        
                           valvontatoiminnon tehtävänmääritys, säännöllisten kokousten tiheys, kokouspöytäkirjojen ja päätösten kirjaaminen ja määräajoin tapahtuva tietojenvaihto hallinnoijan ylimmän hallintoelimen kanssa;
                        
                     
                           b)
                        
                        
                           valvontatoiminnon jäsenten valintaperusteet, mukaan luettuina perusteet, joilla arvioidaan mahdollisten jäsenten asiantuntemus ja taidot sekä se, kykenevätkö he täyttämään vaaditut aikasitoumukset. Perusteissa on erityisesti otettava huomioon mahdollisten jäsenten rooli muissa valvontatoiminnoissa;
                        
                     
                           c)
                        
                        
                           sellaisten tarkkailijoiden valintaperusteet, joiden voidaan sallia osallistuvan valvontatoiminnon kokoukseen;
                        
                     
                           d)
                        
                        
                           valvontatoiminnon jäsenten valitseminen, nimittäminen, irtisanominen ja korvaaminen;
                        
                     
                           e)
                        
                        
                           tarvittaessa sellaisen henkilön tai lautakunnan valintaperusteet, joka vastaa valvontatoiminnon yleisestä johtamisesta ja koordinoinnista ja toimii hallinnoijan ylimpään hallintoelimeen ja toimivaltaiseen viranomaiseen nähden yhteyspisteenä, sen mukaisesti, mitä liitteessä vahvistetaan useista lautakunnista koostuvien valvontatoimintojen asianmukaisista hallintojärjestelyistä;
                        
                     
                           f)
                        
                        
                           valvontatoiminnon jäseniä koskevien tiivistelmätietojen sekä kaikkien eturistiriitoja ja niiden vähentämiseksi toteutettuja toimenpiteitä koskevien ilmoitusten ja julkistaminen;
                        
                     
                           g)
                        
                        
                           ulkoisten jäsenten äänioikeuden pidättäminen, kun on kyse päätöksistä, joilla olisi suora vaikutus kyseisten jäsenten edustamien organisaatioiden liiketoimintaan;
                        
                     
                           h)
                        
                        
                           vaatimus, että jäsenet ilmoittavat kaikista eturistiriidoista ennen kuin esityslistalla olevasta asiasta keskustellaan valvontatoiminnon kokouksissa ja että ne kirjataan kokouksen pöytäkirjaan;
                        
                     
                           i)
                        
                        
                           jäsenten sulkeminen pois erityisistä keskusteluista, joissa niillä on eturistiriita, ja poissulkemisen kirjaaminen kokouksen pöytäkirjaan;
                        
                     
                           j)
                        
                        
                           valvontatoiminnon oikeus saada kaikki asiakirjat, jotka se tarvitsee tehtäviensä suorittamiseksi;
                        
                     
                           k)
                        
                        
                           valvontatoiminnon sisäisten riitojen hallinta;
                        
                     
                           l)
                        
                        
                           toimenpiteet, jotka toteutetaan käytännesääntöjen rikkomisten vuoksi;
                        
                     
                           m)
                        
                        
                           ilmoittaminen toimivaltaiselle viranomaiselle kaikista tietolähteiden tai hallinnoijien epäillyistä väärinkäytöksistä ja kaikista epätavallisista tai epäilyttävistä syöttötiedoista;
                        
                     
                           n)
                        
                        
                           sen estäminen, että valvontatoiminnon vastaanottamia, tuottamia tai käsittelemiä luottamuksellisia tai arkaluonteisia tietoja julkistetaan asiattomasti.
                        
                     
            
               2.   Jos valvontatoiminnosta vastaa luonnollinen henkilö,
               
                           a)
                        
                        
                           1 kohdan e, g, i ja k alakohtaa ei sovelleta;
                        
                     
                           b)
                        
                        
                           hallinnoijan on nimitettävä varalle asianmukainen elin tai luonnollinen henkilö sen varmistamiseksi, että valvontatoiminnon tehtävien hoito jatkuu valvontatoiminnosta vastaavan henkilön poissa ollessa.
                        
                     
         
         
            4 artikla
            Voimaantulo
            Tämä asetus tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.
            Sitä sovelletaan 25 päivästä tammikuuta 2019.
         
         
            Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
            Tehty Brysselissä 13 päivänä heinäkuuta 2018.
            
               
                  Komission puolesta
               
               
                  Puheenjohtaja
               
               Jean-Claude JUNCKER
            
         
         
            (1)  EUVL L 171, 29.6.2016, s. 1.
         
            (2)  Euroopan parlamentin ja neuvoston asetus (EU) N:o 596/2014, annettu 16 päivänä huhtikuuta 2014, markkinoiden väärinkäytöstä (markkinoiden väärinkäyttöasetus) sekä Euroopan parlamentin ja neuvoston direktiivin 2003/6/EY ja komission direktiivien 2003/124/EY, 2003/125/EY ja 2004/72/EY kumoamisesta (EUVL L 173, 12.6.2014, s. 1).
         
            (3)  Euroopan parlamentin ja neuvoston asetus (EU) N:o 1095/2010, annettu 24 päivänä marraskuuta 2010, Euroopan valvontaviranomaisen (Euroopan arvopaperimarkkinaviranomainen) perustamisesta sekä päätöksen N:o 716/2009/EY muuttamisesta ja komission päätöksen 2009/77/EY kumoamisesta (EUVL L 331, 15.12.2010, s. 84).
      
      
         
            LIITE
            
               Ei-tyhjentävä luettelo asianmukaisista hallintojärjestelyistä
            
            
                     
                        1.
                     
                     
                        Riippumaton valvontalautakunta, joka koostuu tasapuolisesti edustetuista sidosryhmistä, mukaan luettuina vertailuarvoa käyttävät valvotut yhteisöt, vertailuarvojen tietolähteet ja muut ulkoiset sidosryhmät, kuten markkinainfrastruktuurien ylläpitäjät ja muut syöttötietojen lähteet, sekä riippumattomista jäsenistä ja hallinnoijan henkilöstön jäsenistä, jotka eivät suoraan osallistu asiaankuuluvien vertailuarvojen tarjontaan tai siihen liittyvään toimintaan.
                     
                  
                     
                        2.
                     
                     
                        Jos hallinnoija ei ole kokonaan vertailuarvon tietolähteiden tai vertailuarvoa käyttävien valvottujen yhteisöjen omistuksessa tai määräysvallassa eikä muita eturistiriitoja esiinny valvontatoiminnon tasolla, valvontalautakuntaan on kuuluttava
                        
                                    a)
                                 
                                 
                                    vähintään kaksi asiaankuuluvien vertailuarvojen tarjontaan osallistuvaa henkilöä, ilman äänioikeutta;
                                 
                              
                                    b)
                                 
                                 
                                    vähintään kaksi henkilöstön jäsentä, jotka edustavat hallinnoijan organisaation muita osia ja jotka eivät suoraan osallistu asiaankuuluvien vertailuarvojen tarjontaan tai siihen liittyvään toimintaan, tai,
                                 
                              
                                    c)
                                 
                                 
                                    jos tällaisia sopivia henkilöstön jäseniä ei ole käytettävissä, vähintään kaksi riippumatonta jäsentä.
                                 
                              
                  
                     
                        3.
                     
                     
                        Jos vertailuarvo ei ole kriittinen ja jolleivät sen monimutkaisuus, käyttöaste tai haavoittuvuus muuta edellytä, luonnollinen henkilö, joka on hallinnoijan henkilöstön jäsen, tai muu luonnollinen henkilö, jonka palvelut ovat hallinnoijan käytettävissä tai määräysvallassa ja joka ei osallistu suoraan minkään asiaankuuluvan vertailuarvon tarjontaan ja jolla ei ole etenkään sellaisia eturistiriitoja, jotka johtuvat mahdollisesta edusta vertailuarvon tasolla.
                     
                  
                     
                        4.
                     
                     
                        Valvontatoiminto, joka koostuu useista lautakunnista, joista kukin vastaa vertailuarvon, vertailuarvotyypin tai vertailuarvoryhmän valvonnasta, edellyttäen, että yksi henkilö tai lautakunta nimetään vastaamaan valvontatoiminnon yleisestä johtamisesta ja koordinoinnista sekä vuorovaikutuksesta vertailuarvon hallinnoijan ylimmän hallintoelimen ja toimivaltaisen viranomaisen kanssa.
                     
                  
                     
                        5.
                     
                     
                        Valvontatoiminto, joka koostuu useista lautakunnista, joista kukin hoitaa valvontavelvollisuuksien ja -tehtävien alaryhmää, edellyttäen, että yksi henkilö tai lautakunta nimetään vastaamaan valvontatoiminnon yleisestä johtamisesta ja koordinoinnista sekä vuorovaikutuksesta vertailuarvon hallinnoijan ylimmän hallintoelimen ja toimivaltaisen viranomaisen kanssa.